CELEX: C2007/183/02
Language: da
Date: 2007-08-04 00:00:00
Title: Sag C-6/05: Domstolens dom (Første Afdeling) af 14. juni 2007 — Medipac — Kazantzidis AE mod Venizeleio-Pananeio (PE.S.Y. KRITIS) (anmodning om præjudiciel afgørelse fra Symvoulio tis Epikrateias — Grækenland) (Frie varebevægelser — direktiv 93/42/EØF — et hospitals erhvervelse af medicinsk udstyr forsynet med EF-mærkning — beskyttelsesforanstaltninger — offentlig indkøbsaftale — kontrakt under tærskelværdien i direktiv 93/36/EØF — ligebehandlingsprincippet og gennemsigtighedsforpligtelse)

4.8.2007   
            
            
               DA
            
            
               Den Europæiske Unions Tidende
            
            
               C 183/2
            
         Domstolens dom (Første Afdeling) af 14. juni 2007 — Medipac — Kazantzidis AE mod Venizeleio-Pananeio (PE.S.Y. KRITIS) (anmodning om præjudiciel afgørelse fra Symvoulio tis Epikrateias — Grækenland)
   (Sag C-6/05) (1)
   
   (Frie varebevægelser - direktiv 93/42/EØF - et hospitals erhvervelse af medicinsk udstyr forsynet med EF-mærkning - beskyttelsesforanstaltninger - offentlig indkøbsaftale - kontrakt under tærskelværdien i direktiv 93/36/EØF - ligebehandlingsprincippet og gennemsigtighedsforpligtelse)
   (2007/C 183/02)
   Processprog: græsk
   Den forelæggende ret
   Symvoulio tis Epikrateias
   Parter i hovedsagen
   
      Sagsøger: Medipac — Kazantzidis AE
   
      Sagsøgt: Venizeleio-Pananeio (PE.S.Y. KRITIS)
   Sagens genstand
   Anmodning om præjudiciel afgørelse — Symvoulio tis Epikrateias — fortolkning af Rådets direktiv 93/36/EØF af 14. juni 1993 om samordning af fremgangsmåderne ved offentlige indkøb (EFT L 199, s. 1) og Rådets direktiv 93/42/EØF af 14. juni 1993 om medicinsk udstyr (EFT L 169, s. 1) — afvisning af et tilbud angående produkter forsynet med EF-mærkning — produkternes kvalitet utilstrækkelig i forhold til beskyttelsen af den offentlige sundhed og den særlige anvendelse, de er bestemt til — procedure for levering af medicinsk-tekniske produkter til et hospital
   Konklusion
   
               1)
            
            
               Ligebehandlingsprincippet og gennemsigtighedsforpligtelsen er til hinder for, at en ordregivende myndighed, som har iværksat en udbudsprocedure med henblik på indkøb af medicinsk udstyr, og som har præciseret, at materialet skal være i overensstemmelse med Den Europæiske Farmakopé og være forsynet med EF-mærkning, af hensyn til beskyttelsen af folkesundheden afviser det tilbudte udstyr direkte og uden for rammerne af beskyttelsesproceduren i artikel 8 og 18 i Rådets direktiv 93/42/EØF af 14. juni 1993 om medicinsk udstyr, som ændret ved Europa-Parlamentets og Rådets forordning (EF) nr. 1882/2003 af 29. september 2003, når udstyret lever op til dette tekniske krav. Såfremt den ordregivende myndighed finder, at udstyret kan bringe folkesundheden i fare, skal den underrette det kompetente nationale organ herom med henblik på iværksættelsen af den nævnte beskyttelsesprocedure.
            
         
               2)
            
            
               En ordregivende myndighed, som har indbragt en sag vedrørende medicinsk udstyr forsynet med EF-mærkning for det kompetente nationale organ med henblik på iværksættelse af beskyttelsesproceduren i artikel 8 og 18 i direktiv 93/42, som ændret ved forordning nr. 1882/2003, skal udsætte udbudsproceduren indtil afslutningen af denne beskyttelsesprocedure, da resultatet heraf er bindende for den ordregivende myndighed. Såfremt iværksættelsen af en sådan beskyttelsesprocedure medfører en forsinkelse, der kan skade funktionen af et offentligt hospital og herved bringe folkesundheden i fare, har den ordregivende myndighed ret til under iagttagelse af proportionalitetsprincippet at træffe alle nødvendige foreløbige foranstaltninger, således at hospitalet kan indkøbe det materiale, der er nødvendigt for dets gode funktion.
            
         
      (1)  EUT C 69 af 19.3.2005.